ΚΟΙΝΗ ΔΡΑΣΗ της 19ης Δεκεμβρίου 1997 που εγκρίθηκε από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, και αφορά την υποστήριξη της διαδικασίας εκδημοκρατισμού στη Δημοκρατία του Κογκό (97/875/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο Ι.3,

τα συμπεράσματα του Ευρωπαϊκού Συμβουλίου που έλαβε χώρα στη Φλωρεντία στις 21 και 22 Ιουνίου 1996 και στο Άμστερνταμ στις 16 και 17 Ιανουαρίου 1997, και ιδίως την υποστήριξη που παρέχει στη διαδικασία εκδημοκρατισμού του Ζαΐρ,

Εκτιμώντας:

ότι, στις 11 Νοεμβρίου 1996, το Συμβούλιο ενέκρινε, βάσει του άρθρου Ι.3 της συνθήκης, την κοινή δράση 96/656/ΚΕΠΠΑ για την υποστήριξη της διαδικασίας εκδημοκρατισμού του Ζαΐρ (1) 7 ότι η εν λόγω κοινή δράση λήγει στις 31 Δεκεμβρίου 1997 7

ότι η παρούσα κυβέρνηση αυτής της χώρας ενέκρινε το όνομα Δημοκρατία του Κογκό για τη χώρα και ανεκάλεσε το προηγούμενο πρόγραμμα εκδημοκρατισμού 7 ότι διακήρυξε, ωστόσο, την πρόθεσή της να διεξαγάγει εκλογές και διόρισε μια συνταγματική επιτροπή 7 ότι, υπό αυτές τις συνθήκες, η Ευρωπαϊκή Ένωση επιθυμεί να υποστηρίξει τις προθέσεις που έχει διακηρύξει η νέα κυβέρνηση επεκτείνοντας και προσαρμόζοντας κατ' ουσία την κοινή δράση 96/656/ΚΕΠΠΑ,

ΕΝΕΚΡΙΝΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η Ευρωπαϊκή Ένωση θα συμβάλει στη διαδικασία εκδημοκρατισμού της Δημοκρατίας του Κογκό στα πλαίσια μιας διεθνούς προσπάθειας.

Προς τούτο η Ένωση θα προσφέρει βοήθεια για την προετοιμασία εκλογών. Η βοήθεια αυτή περιλαμβάνει την ίδρυση μιας ευρωπαϊκής εκλογικής μονάδας.

Η Ένωση θα εξετάσει και θα εκτιμήσει και άλλα κατάλληλα μέτρα υποστήριξης της διαδικασίας εκδημοκρατισμού της Δημοκρατίας του Κογκό, όπως τεχνική αρωγή και ενδεχόμενη αποστολή παρατηρητών.

Άρθρο 2

Το Συμβούλιο επιφυλάσσεται του δικαιώματος να μεταβάλει ή/και να παύσει ανά πάσα στιγμή κάθε δράση της Ένωσης που θα έχει αναληφθεί σύμφωνα με την παρούσα κοινή δράση, αν κρίνει ότι τα πολιτικά κόμματα και οι θεσμοί της Δημοκρατίας του Κογκό δεν επιδεικνύουν απόλυτη αφοσίωση στη διαδικασία εκδημοκρατισμού. Προς τούτο, το Συμβούλιο θα επιβλέψει την εξέλιξη της εκλογικής διαδικασίας σε κάθε της στάδιο.

Άρθρο 3

Η ευρωπαϊκή εκλογική μονάδα που θα συσταθεί στη Δημοκρατία του Κογκό σύμφωνα με την κοινή δράση 96/656/ΚΕΠΠΑ θα λειτουργήσει δυνάμει της παρούσας κοινής δράσης.

Άρθρο 4

Το υπόλοιπο του ποσού των 4 εκατομμυρίων Ecu που είχε διατεθεί από το γενικό προϋπολογισμό των Ευρωπαϊκών Κοινοτήτων δυνάμει της κοινής δράσης 96/656/ΚΕΠΠΑ διατίθεται για τη χρηματοδότηση των δαπανών που προκύπτουν από την παρούσα κοινή δράση.

Κατά τη διαχείριση των δαπανών που καλύπτονται από το προαναφερθέν ποσό τηρούνται οι κοινοτικές διαδικασίες και δημοσιονομικοί κανόνες.

Άρθρο 5

Το Συμβούλιο σημειώνει ότι η Επιτροπή προτίθεται να προτείνει μέτρα που θα συμβάλλουν στην επίτευξη των στόχων της παρούσας κοινής δράσης, μεταξύ άλλων και στα πλαίσια του Ευρωπαϊκού Ταμείου Ανάπτυξης (ΕΤΑ).

Άρθρο 6

Η παρούσα κοινή δράση υιοθετείται υπό την επιφύλαξη των αποφάσεων που ενδέχεται να πάρει αργότερα η Ένωση για την υποστήριξη της διαδικασίας εκδημοκρατισμού στη Δημοκρατία του Κογκό.

Άρθρο 7

Η παρούσα κοινή δράση ισχύει από την 1η Ιανουαρίου 1998.

Εφαρμόζεται έως τις 30 Ιουνίου 1998.

Άρθρο 8

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 19 Δεκεμβρίου 1997.

Για το Συμβούλιο

Ο Προέδρος

F. BODEN

(1) ΕΕ L 300 της 25. 11. 1996, σ. 1.

ΠΑΡΑΡΤΗΜΑ

Στόχοι και λειτουργία της ευρωπαϊκής εκλογικής μονάδας

1. Καθήκοντα της εκλογικής μονάδας είναι:

i) η επί τόπου διατήρηση διαλόγου με την κυβέρνηση, τους θεσμούς στους οποίους έχει ανατεθεί η προετοιμασία και διοργάνωση των εκλογών, τα αρμόδια όργανα των Ηνωμένων Εθνών, τους λοιπούς πέραν της Ένωσης χρηματοδότες και ο συντονισμός από κοινού με αυτούς της ευρωπαϊκής βοήθειας για τις εκλογές και

ii) η επίβλεψη της παροχής βοήθειας και ενδεχομένως η εποπτεία των εκλογών από την Ένωση 7

iii) η επίβλεψη και η αποτίμηση της εκλογικής διαδικασίας στη Δημοκρατία του Κογκό και η τακτική ενημέρωση του Συμβουλίου, υπό την αιγίδα της προεδρίας.

2. Η ευρωπαϊκή εκλογική μονάδα διευθύνεται από μια προσωπικότητα υψηλού επιπέδου, που διαθέτει πείρα σχετικά με τις εκλογικές διαδικασίες.

3. Ο αρχηγός της εκλογικής μονάδας καθώς και, κατόπιν διαβουλεύσεων με αυτόν, τα στελέχη της διορίζονται από την προεδρία σε σύμπραξη με την Επιτροπή. Η Επιτροπή και τα κράτη μέλη μπορούν να προτείνουν την απόσπαση προσωπικού στην εκλογική μονάδα. Οι απολαβές του προσωπικού που αποσπάται από ένα κράτος μέλος ή από την Επιτροπή στην εκλογική μονάδα, καλύπτονται αντιστοίχως από τα οικεία κράτη μέλη ή την Επιτροπή.

4. Ο αρχηγός της εκλογικής μονάδας, καθώς και τα λοιπά στελέχη της, θα πρέπει να είναι διαθέσιμοι καθ' όλη τη διάρκεια της μονάδας.

5. Ο αρχηγός της ευρωπαϊκής εκλογικής μονάδας συνεννοείται με τους αρχηγούς των αποστολών των κρατών μελών και την αντιπροσωπεία της Δημοκρατίας του Κογκό.

6. Η εκλογική μονάδα διαλύεται ένα μήνα μετά τις εκλογές.